Diari Oficial de la Generalitat Valenciana


Sumari del DOGV 9921, del 23-08-2024 (2024/8571)

RESOLUCIÓ de 19 d'agost de 2024, per la qual s'establixen unes certes condicions relacionades amb la freqüència de l'activitat agrària en les pastures i s'amplien les zones indicades en la Resolució de 23 de novembre de 2023, per la qual s'establien determinades condicions d'aplicació dels règims voluntaris en favor del clima, el medi ambient i el benestar animal (ecorrègims) previstos en el Pla estratègic de la política agrària comuna i en relació amb l'aplicació de la condicionalitat reforçada per a la campanya 2023/24.
-----------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   9921

Data del DOGV
:   23-08-2024

Secció del DOGV
:   III. ACTES ADMINISTRATIUS - C) ALTRES ASSUMPTES

Número del document
:   2024/8571

CVE
:   HTBU-O-7940-2145

Data del document
:   19-08-2024

Organisme emissor
:   Conselleria d'Agricultura, Aigua, Ramaderia i Pesca

Tipus de document
:   Resolució

Anàlisi jurídica

 Descriptors 

:   * Conselleria d'Agricultura, Ramaderia i Pesca
    * Conselleria d'Agricultura, Ramaderia i Pesca
    * sector agrari

Amb data 28 de novembre de 2023 va ser publicada en el *Diari Oficial de la Generalitat Valenciana*   (DOGV 9734) la Resolució de 23 novembre de 2023, del conseller d'Agricultura, Ramaderia i Pesca, per la qual s'establixen determinades condicions d'aplicació dels règims voluntaris en favor del clima, el medi ambient i el benestar animal (ecorègims) previstos en el Pla estratègic de la política agrària comuna (PEPAC) i en relació amb l'aplicació de la condicionalitat reforçada per a la campanya 2023/2024.

A causa d'un hivern anormalment càlid i sec, i un significatiu dèficit pluviomètric a la Comunitat Valenciana, es van produir grans problemes en el sector agrari, perjudicant sembres, collites i alterant el ritme habitual de les pràctiques de cultiu, amb especial incidència en l'obtenció de pastura i farratge per al bestiar, així com amb l'extrema dificultat per a mantindre vives les cobertes vegetals en les condicions actuals del sòl.

Davant esta situació, es va establir en esta resolució una sèrie de mesures de flexibilitat en els requisits a complir pels potencials beneficiaris de les ajudes als ecorègims previstos en el PEPAC, per a determinades comarques del territori de la Comunitat Valenciana.

Lluny de millorar, l'any  hidrològic 2024 a la nostra comunitat, d'octubre de 2023 a maig de 2024, ha sigut extremadament sec amb un major impacte en els cultius permanents i de cereals d'hivern, així com en els nivells de producció de pastures comparades amb l'any 2023, i s’ha estés la greu situació a tot el territori de la comunitat.

La situació de sequera com a factor limitant de la producció agrícola i ramadera de primer orde, així com un factor incrementador dels costos de cultiu i ramaders, especialment en els cultius de secà i les explotacions ramaderes amb aprofitament de pastures, ha provocat una disminució de les produccions agrícoles, secament de pastures existents i un increment dels costos de les explotacions de titulars de la PAC, que han de complir amb uns requisits d'ajudes i, també, amb les obligacions de condicionalitat. Estos efectes estan sent més acusats encara perquè 2024 ha estat precedit de 2023 com un any sec. Per tant, esta sequera prolongada ha contribuït a reduir en grau més alt les reserves d'aigua del sòl fonamentals per al sosteniment dels cultius de secà sotmesos a estrés hídric, i ha empitjorat la palatabilitat de les pastures per a la cabanya ramadera.

D'altra banda, el sector ramader està molt afectat per l'escassetat de precipitacions i de pastures que estan ocasionant un important increment dels costos de producció. En les pastures i l'apicultura ja s'ha posat en evidència l'efecte de la falta de pluges.

És per això que ha de reduir-se la pressió ramadera en les pastures per falta de producció i sobreexplotació, per a permetre que la pastura es regenere amb major rapidesa, possibilitant l'augment de la resiliència dels sistemes pastorals, ja que el desenrotllament de cultius i el manteniment de determinades pràctiques agronòmiques és extremadament complicat o inviable i pot comprometre la sostenibilitat de l'explotació i els mitjans de producció.

En relació amb la subvencionabilitat de les hectàrees declarades, l'article 9 del Reial decret 1048/2022, de 27 de desembre, sobre l'aplicació, a partir de 2023, de les intervencions en forma de pagaments directes i l'establiment de requisits comuns en el marc del Pla estratègic de la política agrícola comuna, i la regulació de la sol·licitud única del sistema integrat de gestió i control relatiu establix que, en casos degudament justificats, per raons mediambientals, les comunitats autònomes podran establir que les activitats de producció o de manteniment puguen realitzar-se cada dos anys.

En conseqüència, tenint en compte la situació actual de tot el territori de la Comunitat Valenciana,

RESOLC

*Primer*

Ampliació a tot el territori de la Comunitat Valenciana del règim transitori de condicions d'aplicació dels règims voluntaris en favor del clima, el medi ambient i el benestar animal (ecorègims), previstes en el Pla estratègic de la política agrària comuna

Les mesures de flexibilitat per als requisits que han de complir els potencials beneficiaris de les ajudes als ecorègims previstes en el PEPAC, establides en la Resolució de 23 novembre de 2023, del conseller d'Agricultura, Ramaderia i Pesca, per la qual s'establixen determinades condicions d'aplicació dels règims voluntaris en favor del clima, el medi ambient i el benestar animal (ecorègims) previstos en el Pla estratègic de la política agrària comuna (PE-PAC) i en relació amb l'aplicació de la condicionalitat reforçada per a la campanya 2023/2024 s'estén a tot el territori de la Comunitat Valenciana.

*Segon. Freqüència d’activitat agrària en pastures*

En aplicació de l'article 9.2 del Reial decret 1048/2022, de 27 de desembre, respecte a la freqüència de l'activitat agrària, es permetrà que les activitats agràries de producció i manteniment en pastures, establides en l'annex III d'este reial decret, puguen realitzar-se cada 2 anys.

*Tercer. Duració de les mesures*

Les condicions establides en esta resolució seran aplicables mentres es mantinguen les condicions que la motiven i, en tot cas, seran aplicables per a les explotacions afectades incloses en la Sol·licitud Única de la Política Agrària Comuna de la campanya 2024.

*Quart. Recursos*

Contra la present resolució, que posa fi a la via administrativa, es pot interposar un recurs de reposició davant la persona titular de la Conselleria d'Agricultura, Ramaderia i Pesca en el termini d'un mes a partir de l'endemà de la publicació d’esta resolució, d'acord amb el que es preveu en els articles 123 i 124 de la Llei 39/2015, d'1 d'octubre, del procediment administratiu comú de les administracions públiques, o bé, en el termini de dos mesos, recurs contenciós administratiu davant el jutjat contenciós administratiu competent, de conformitat amb el que s'establix en els articles 8.3, 25.1 i 46.1 de la Llei 29/1998, de 13 de juliol, reguladora de la jurisdicció contenciosa administrativa, sense perjuí que es puga interposar qualsevol altre recurs que es considere pertinent.

De conformitat amb el que s'establix en l'article 14 de la Llei 39/2015, d'1 d'octubre, la interposició de qualsevol recurs podrà realitzar-se a través de mitjans electrònics, llevat que es tinga obligació de relacionar-se amb les administracions públiques per mitjans electrònics (com les persones jurídiques, les entitats sense personalitat i les persones físiques que representen les anteriors), a través de la seu electrònica de la Generalitat Valenciana (www.gva.es)

*Quint. Eficàcia*

Esta resolució produirà efectes des del dia de la seua publicació en el *Diari Oficial de la Generalitat Valenciana*.

  

València, 19 d'agost de 2024

Miguel Barrachina Ros

Conseller d'Agricultura, Aigua, Ramaderia i Pesca